***Hva sier reven?*** er en norsk barnebok fra 2013 med tekst skrevet av komikerduoen Ylvis (brødrene Bård og Vegard Ylvisåker) og tekstforfatteren Christian Løchstøer og med illustrasjoner tegnet av Svein Nyhus. Boka bygger på Ylvis-brødrenes musikkvideoparodi *The Fox* (*What Does the The Fox Say?*) som ble svært populær på nettstedet YouTube samme høst. *Hva sier reven?* er utformet som en enkel billedbok med en fri norsk oversettelse av den engelskspråklige originalsangen. Teksten inneholder blant annet lydhermende tulleforslag til hvilke dyrelyder reven lager. Den er illustrert med store, stiliserte tegninger av fantasifulle, lure rever og andre dyr.

Norsk utgave
------------

Poplåten og videoen *The Fox* fikk viral spredning på internett etter at den ble lagt ut på YouTube 3. september 2013. Filmen ble også den mest sette på nettstedet dette året. Bokversjonen av hiten ble gitt ut av Aschehoug forlag 12. november samme år. Den ble ifølge forlaget planlagt før videoen ble offentliggjort på nettet. Førsteopplaget var på i alt 75 000 eksemplarer. Ifølge «Boklista», Bokhandlerforeningens bestselgerliste, ble «Hva sier reven?» den nest mest solgte barneboka i Norge i 2013.

Engelskspråklig utgave
----------------------

En utgave med den opprinnelige engelske sangteksten ble gitt ut i USA og Canada av forlaget Simon and Schuster 10. desember 2013. Planlagt opplag for det amerikanske markedet var 250 000. Boka kom ut samtidig i en innbundet og heftet utgave i Storbritannia.

I de fem første salgsukene, fra to uker før jul 2013 og inn i det nye året, oppnådde den amerikanske utgaven førsteplass i kategorien «bildebøker for barn» på den prestisjefylte bestselgerlista til *The New York Times Book Review*, og 23.-plass på avisa *USA Todays* liste over mest solgte bøker den første salgsuka. Boka ble utsolgt etter én dag på netthandelsstedet Amazon.com, og satte rekord for en barnebok ved å selge flere enn 60 000 eksemplarer i butikken i løpet av en uke, med i alt seks opplag og 300 000 trykte bøker en uke etter opprinnelig utgivelse. Boka lå på NY Times' bestselgerliste i 16 uker.

Referanser
----------

1. ↑  Illustratørens blogg om boka og tegnearbeidet
2. ↑  kjendis.no (*Dagbladet*) 11.12.2013: *To norske blant årets ti mest populære videoer* Arkivert 26. desember 2013 hos Wayback Machine.
3. ↑  news.yahoo.com 11.12.2013: *The most-watched YouTube videos of 2013*
4. ↑  Forlagets forhåndsomtale av boka oktober 2013 Arkivert 29. oktober 2013 hos Wayback Machine.
5. 1 2  dagbladet.no 13. november 2013: : *«Hva sier reven?» trykkes i 75 000 eksemplarer*
6. ↑  Boklista for 2013 offentliggjort i *Dagbladet* 27.12. 2013
7. ↑  vg.no 11. november 2013: *Ylvis-boken til USA*
8. ↑  BWWBooksWorld by www.broadwayworld.com
9. ↑  www.billboard.com 19.12.2013: *Ylvis Hits No. 1 on Children's Best Seller List With 'Fox' Book*
10. ↑  *Ylvis-boka topper salgsliste i USA* - VG.no 20.12.2013:
11. ↑  «Best Sellers - Children's Picture Book». *The New York Times Book Review*. Arkivert fra originalen 7. desember 2013. Besøkt 21. desember 2013.
12. ↑
13. ↑  «What Does the Fox Say? - USA Today best-selling books». *USA Today*. Arkivert fra originalen 21. desember 2013. Besøkt 21. desember 2013.
14. ↑  Newcomb, Tim (20. desember 2013). «The Children’s-Book Version of "What Does the Fox Say?" is a Smashing Success». *Time*. Besøkt 21. desember 2013.
15. ↑  Li, Shirley (20. desember 2013). «On the Books: Ylvis' 'The Fox' children's book breaks records; 'Harry Potter' prequel headed to the stage». *Entertainment Weekly*. Besøkt 21. desember 2013.
16. ↑

Eksterne lenker
---------------

* Bokanmeldelse i Dagbladet 12.11.2013
* Bokanmeldelse i VG 21.11.2013
* Den amerikanske utgaven